Premier stel komitee aan ná seksuele klagtes by skoleDavid Makhura, premier van Gauteng Foto: GCIS David Makhura, premier van Gauteng, het ŉ spesiale kabinetskomitee saamgestel om die vlak van seksuele aanranding in die provinsie se skole te bepaal en stappe te doen om leerders se veiligheid te verseker. Dit volg nadat verskeie voorvalle van seksuele aanranding by skole die afgelope twee weke aan die lig gekom het. Een van die gevalle is van ŉ veiligheidswag wat glo ŉ aantal leerders van die AB Xuma Primary School in Soweto seksueel misbruik het. Panyaza Lesufi, LUR vir onderwys, het gesê tot soveel as 87 leerders is glo deur die wag misbruik. Die wag is gevolglik in hegtenis geneem en het Woensdag in die Protea-landdroshof verskyn. Die staat het egter aangedui hy kan nog nie bevestig dat 87 leerders misbruik is nie en dat nog net 15 leerders tussen die ouderdom van vyf en 12 tot dusver verklarings by die polisie afgelê het. Die komitee wat Makhura saamgestel het bestaan uit Lesufi, Sizakele Nkosi-Malobane, LUR vir gemeenskapsveiligheid, en Nandi Mayathula-Khoza, LUR vir maatskaplike ontwikkeling. Die komitee sal nou saamwerk met nieregeringsorganisasies wat geslagsopvoeding in skole doen. “Die komitee sal binne die volgende tien dae met skoolhoofde, beheerliggame en bevelvoerders by polisiestasies vergader om veiligheidsmaatreëls by skole op te skerp,” het Phumla Sekhonyane, die premier se woordvoerder, gesê. Sy het gesê die 6 000 veiligheidsbeamptes wat reeds by skole aangestel is, sal herevalueer word. “Die regering gaan die polisie bystaan en meer beamptes en voertuie voorsien. Die premier sal Vrydag 200 nuwe voertuie aan die polisie oorhandig,” het sy gesê. Lewensoriënteringsonderwysers sal ook aangestel word as eerste skakel by wie voorvalle aangemeld kan word. Mmamoloko Kubayi, die nuutaangestelde minister van kommunikasie, het ook Donderdag gesê die kabinet het met ontsteltenis van die bewerings kennis geneem. “Die provinsiale departement van onderwys word geloof dat hulle vinnig opgetree het deur die skoolhoof van die AB Xuma Primary School en haar bestuursraad te verwyder, maatskaplike werkers aan te stel om die kinders by te staan en om ŉ ondersoek deur ŉ onafhanklike instelling van stapel te stuur,” het sy gesê. Sy het gesê die kabinet doen ŉ beroep op gemeenskappe om saam te werk en alle kinders van enige vorm van gevaar en mishandeling te beskerm. Benewens die voorval by die AB Xuma Primary School ondersoek die Gautengse departement van onderwys ook ŉ voorval waarin ŉ meisie tydens ŉ matriekafskeid in Mamelodi in Pretoria glo verkrag is en nog ŉ beweerde saak van seksuele aanranding by ŉ skool in Benoni aan die Oos-Rand.